Սուրբ Նիկողայոս եկեղեցի (Ֆաթիհ)

Անվան այլ կիրառումների համար տե՛ս՝ Սուրբ Նիկողայոս եկեղեցի (այլ կիրառումներ) Սուրբ Նիկողայոս եկեղեցի, հայկական եկեղեցի Թուրքիայի Ստամբուլ քաղաքի Ֆաթիհ շրջանի Թոփքափը թաղամասում։ Թեև այս թաղամասում եկեղեցու գոյության մասին հիշատակվում է դեռևս 1630 թվականի ձեռագրում, սակայն հայտնի չէ Սուրբ Նիկողայոսի կառուցման ստույգ թվականը։ Ըստ արձանագրությունների՝ եկեղեցու շինարարությունը սկսվել է 1813 թվականին։ Երկրորդ անգամ վերակառուցվել է 1823 թվականին։ 1831-ին Պոլսո հայոց պատրիարք Ստեփանոս Բ Աղավնի Զաքարյանը դիմել է սուլթան Մահմուդ II-ին, որպեսի թույլատրի խարխուլ եկեղեցու շինարարությունը։ 1832 թվականին եկեղեցին երրորդ անգամ վերակառուցվել և օծվել է։ Նոր եկեղեցին կառուցել է ճարտարապետ Վարդան Թնկրյանը։ 1894 թվականի երկրաշարժից վնասված եկեղեցին կրկին վերանորոգվել է հայկական համայնքի միջոցներով։ Առաջին համաշխարհային պատերազմի տարիներին եկեղեցին օգտագործվել է ռազմական նպատակներով, այնուհետև վերանորոգվել է 1927 թվականին և բացվել պատրիարք Մեսրոպ Ա Նարոյանի ձեռամբ։ Այն վերանորոգվել է նաև 1987 թվականին։ Վերջին վերանորոգումը եղել է 2000 թվականին և պաշտամունքի համար բացվել է Արամ Աթեշյանի ձեռամբ։ Ծանոթագրություններ